کرونا دنیا کے آخری حصے تک بھی پہنچ گیا، انٹارکٹیکا میں بھی کیس رپورٹ
چلی کے فوجی حکام کے مطابق ان کے 'برنارڈو او، ہیگنس' فوجی اڈے پر 36 افراد کرونا وائرس سے متاثر ہوئے جن میں 26 فوجی اہلکار اور 10 سویلین ٹھیکدار شامل ہیں جو اڈے پر مرمت کا کام کر رہے تھے۔ 
ویب ڈیسک — خبر رساں ادارے 'رائٹرز' نے چلی کے فوجی حکام کے حوالے سے بتایا کہ انٹارکٹیکا میں قائم ان کے ریسرچ سینٹر میں تعینات 36 اہلکاروں میں کرونا وائرس کی تصدیق ہوئی ہے جن میں 26 فوجی اور 10 سول کانٹریکٹر بھی شامل ہیں۔ یہ شدید سرد علاقہ سارا سال برف سے ڈھکا رہتا ہے اور یہاں درجہ حرارت بھی نقطۂ انجماد سے نیچے رہتا ہے۔ حکام کا کہنا ہے کہ متاثرہ افراد کو دیگر افراد سے الگ کر دیا گیا ہے اور اُن کی نگرانی کی جا رہی ہے۔ انٹارکٹیکا کے انتہائی شمال میں واقع ریسرچ سینٹر میں اسٹاف سارا سال موجود رہتا ہے اور اسے چلی کی فوج آپریٹ کرتی ہے۔ انٹارکٹیکا میں فوجی تنصیبات اور دیگر مراکز میں کرونا سے بچاؤ کے لیے ان علاقوں میں سیاحت پر پابندی سمیت کئی دیگر اقدامات کیے گئے تھے۔ ۔ جان ہاپکنز یونیورسٹی کے اعداد و شمار کے مطابق دنیا بھر میں اب تک کرونا وائرس کے سات کروڑ 80 لاکھ سے زائد کیس رپورٹ ہو چکے ہیں۔ انٹارکٹیکا میں کیسز رپورٹ ہونے کے بعد اب دنیا کا کوئی ایسا برِاعظم نہیں جہاں یہ مہلک وبا نہ پہنچی ہو۔ کرونا سے سب سے زیادہ متاثرہ ممالک میں امریکہ سرِ فہرست ہے جہاں اب تک ایک کروڑ 82 لاکھ سے زائد افراد متاثر ہو چکے ہیں۔